**SAJTÓKÖZLEMÉNY**

2018. szeptember 27.

**A Kőbányai Önkormányzat fellép a repülőgépzaj ellen**

**Az Innovációs és Technológiai Minisztériumhoz fordul, valamint megbeszéléseket kezdeményez a HungaroControl Zrt.-vel a Kőbányai Önkormányzat annak érdekében, hogy vizsgálják felül a lakosság életminőségét lerontó légiforgalmi változásokat – erről döntött a kerület képviselő-testülete a legutóbbi ülésén.**

A Kőbányai Önkormányzathoz az elmúlt hetekben érkezett nagyszámú panasz alapján nyilvánvaló, hogy a Liszt Ferenc Nemzetközi Repülőtér futópályairányaira vonatkozó, új műszeres szabvány indulási eljárás (SID) hátrányosan érinti Kőbányán a Bajcsy-Zsilinszky Kórház közelében, az Újhegyi lakótelepen, az Óhegy városrészben, valamint a Városközpontban élőket. Az augusztus 16-án módosított felszállási irányok miatt a kerület sűrűn lakott területei fölé kerültek a repülési műveletek, ellehetetlenítve mintegy 50 ezer ember hétvégi és éjszakai pihenését, rontva az életminőséget.

A Kőbányai Önkormányzat képviselő-testülete által elfogadott határozat kimondja: a kerület nem ért egyet a HungaroControl Zrt. új műszeres szabvány indulási eljárásával és követeli, hogy a korábbi és a jelenlegi repülési irányok felülvizsgálatával alakítson ki olyan eljárást, amelyben kedvező széljárás esetén a repülőgépek nem a lakott területek felett közlekednek, valamint csökkentik a cargo gépek lakott területek felett történő áthaladását. A képviselő-testület felkérte D. Kovács Róbert Antal polgármestert, hogy kezdeményezze az Innovációs és Technológiai Minisztérium útján, valamint a HungaroControlnál a repülőtér működését érintő jogszabályi környezet, továbbá az indulási eljárások felülvizsgálatát, figyelembe véve a mélyalvási időszakban a repülőgép-forgalom megszüntetését és a cargo gépek forgalmának áthelyezését más repülőtérre.

A Kőbányai Önkormányzat támogatja a XVIII. kerület Pestszentlőrinc-Pestszentimre Önkormányzatának petícióját, amelyben arra kérte a HungaroControlt, hogy ne vezessen be olyan eljárásokat, amelyek a környéken élőket hátrányosan érintik. Kőbánya egyetért azzal, hogy a HungaroControl haladéktalanul kezdje meg a környező települések és kerületek vezetőivel az egyeztetéseket egy új, mindenki számára elfogadható eljárási rend bevezetéséről. A panaszok jogosságának alátámasztására a Kőbányai Önkormányzat gyakori méréseket végeztet a repülési zajjal érintett területeken.

Kőbánya Önkormányzata tisztában van azzal, hogy nagyvárosként Budapest életéhez is hozzátartozik egy nemzetközi repülőtér, de álláspontja szerint az itt élő kőbányai lakosok érdekében törekedni kell arra, hogy a gépek a lehető legkevesebb ember nyugalmát zavarják.